8 JALJA
¿Kunas Diosan Apnaqäwipaxa?
¿Diosan Apnaqäwipatxa Bibliax kamsisa?
¿Kunsa uka Apnaqäwix lurani?
¿Uka Apnaqäwix kunapachasa aka Uraqxar Diosan munañap lurayani?
WARANQ waranqa jaqinakawa aka Uraqpachanxa, Bibliankiri wali uñt’at mayisïwi yatipxi. Jesusaw uka mayisïwxa yatichatayna ukat wali wakisiri arunakaniwa. Kunanak mayisiñsa yatichatayna uka kimsa tuqit yatxatañäni, ukhamatwa amuyañäni kunsa Bibliaxa chiqpachapuni yatichi uka tuqita.
2 Jesusaxa akham qalltasawa Diosat mayisiñ yatichäna: “Jumanakaxa akham sasaw mayisipxäta: ‘Alaxpachankir nanakan Awkija, sutimax jach’añchatäpan, Apnaqäwimax jutpan. Munañamax luraspan, alaxpachansa ukhamaraki aka Uraqinsa’” sasa (Mateo 6:9-13, NM). ¿Uka kimsa mayisïwinakaxa kamsañs muni?
3 Jehová Diosan sutipatxa sum yatxtanxa. Ukhamaraki, kunsa jaqinakataki nayrax luräna ukat kunsa lurarakini uka amtapsa yatiqxaraktanwa. Ukhamaxa, ¿“Apnaqäwimax jutpan” siski uka arunakampix kun mayiñsa Jesusax yatichäna? ¿Kunas Diosan Apnaqäwipaxa? ¿Kunjamsa uka Apnaqäwin jutäwipax Diosan sutiparu jach’añchani? ¿Kunjamsa uka Apnaqäwix Diosan munañapxa lurani?
¿KUNAS DIOSAN APNAQÄWIPAXA?
4 Diosan Apnaqäwipaxa, Jehová Diosan utt’ayata mä gobiernowa. Ukat Jupa kikpawa Apnaqiripxa jan ukax Reyipxa ajlliraki. ¿Khitis uka Apnaqirixa? Jesucristowa. Aka Uraqina apnaqirinakat sipansa wali jach’a Apnaqiriwa; ukatwa “munañaninakans Munañanipa, reyinakansa Reyiparakiwa” sataxa (Apocalipsis 17:14). Jesusaxa akapach kawkïri apnaqirinakat sipansa wali sumanak lurañataki ch’amaniwa.
5 ¿Diosan Apnaqäwipax kawkits apnaqanini? Amuyt’añäni, ¿kawkinkis Jesusaxa? Kunjamtï yatxtanxa, t’aqhisiyañ mä lawar ch’akkatasaw jiwayapxatayna, ukat jaktasaxa alaxpacharuwa makatxäna (Hechos 2:33). Ukhamaxa, Diosan Apnaqäwipaxa alaxpachankiwa. Ukatwa Biblianxa “alaxpach reino[…]” sataxa (2 Timoteo 4:18). Alaxpachankchisa, aka Uraqiruwa ch’amapampix apnaqanini (Apocalipsis 11:15).
6 Jesusjamaxa janiw yaqha apnaqirix utjkiti. ¿Kunatsa ukham sistanxa? Kunattix janipuniw jiwkaniti. Jesusaxa janiw akapach apnaqirinakjamäkiti, “jupa sapakiw jan jiwkiti, jan khitimpis jak’achkaya qhananwa jakaraki” siw Bibliaxa (1 Timoteo 6:16). Ukhamasti, Jesusan suma luratanakapaxa waljäniwa, wiñayatakirakïniwa.
7 Jesusxat kamsis Bibliax uk uñxatañäni: “[Jehová] Tatitun ajayupasti jupxankapuniniwa, ukatsti yatiñampi, ch’ikhi kankañampi, suma amuyt’a chuymampi, ch’amampi, [Jehová] Tatitur uñt’añampi jupar axsarañampwa churani. Jupax janiw aliq uñkatasaki kunsa uñjkaniti, ch’axwanaksa janirakiw aliqa parlanak ist’asaki t’aqjkaniti. Aynacht’atanakarusti chiqa luräwimpiw uñjani, markan utjiri pobrenakan arsusitanakapsti arxatarakiniwa” (Isaías 11:2-4). Jesusax chiqakankañampiwa, khuyapayasiñampiw jaqinakaru apnaqani, ukwa uka arunakax uñacht’ayistu. ¿Ukham apnaqir munasmati?
8 Kunjamänis Diosan Apnaqäwipaxa uk yatxataskakiñäni: Jesusax janiw sapaki apnaqkaniti, jan ukasti yaqhanakampiw apnaqani. Amuyt’añataki, “khitinakatix atipjkani ukanakaruxa, nayamp chikwa qunt’asiyä tronoxana” sänwa Jesusaxa (Apocalipsis 3:21). Jesusan ajllit arkirinakapasa apostolanakapasa Jesusamp chikaw alaxpachana Diosan Apnaqäwipan qunt’asipxani. ¿Qhawqhanïpxanisa?
9 Kunjamtï 7 jaljan yatiqktanxa, apóstol Juanax uñjäwipanxa “[Jesucristo] Corderoruw uñjta Sión qullu patana [alaxpachan Apnaqirjama] sayaskiri” siwa. “Jupamp chikasti pataka pusi tunka pusini waranqa jaqinakaw ukankaskarakïna, jupanakasti paranakaparux Corderon sutipampi, ukhamarak Awkipan sutipampi qillqt’atäpxänwa” sasa. ¿Khitinakas uka 144.000 jaqinakaxa? Juan pachpaw akham qhanañchi: “Akanakasti janiw warminakampi juch lurasa q’añuchasipkataynati, jan ukasti q’umapuniw qhiparapxatayna, ukatsti Corderorurakiw arkapxi kawkirutix jupax sarki ukaru. Jaqinak taypita jupanakax qhispiyatäpxataynawa, Diosatakisa Corderotakisa nayrïri ofrendanakapäkaspas ukhama” sasa (Apocalipsis 14:1, 4). Ukhamasti, Jesusan arkirinakapawa jupampi chika alaxpachan apnaqapxañapatak ajllitäpxixa. Jiwasinxa alaxpacharuw jaktapxi, Jesusamp chika ‘taqi aka uraqpacharu apnaqapxañapataki’ (Apocalipsis 5:10). Apostolanakax aka Uraqin sarnaqapkäna ukürunakatpachwa Diosax uka chiqa chuyman cristianonakaruxa ajllitayna, 144.000 phuqachañkama.
10 Ukhamasti, Jesusampi 144.000 ajllit jaqinakampiwa apnaqapxistani, ukaw Jehová Diosan amtapaxa, ukhamwa munasiñapxa uñacht’ayistu. Jesusax jiwasjam jaqïñsa yatiwa, ukatwa t’aqhisïwinakasxa yatiraki. Pablox sänwa: “Jiwasan uka jach’a jilïr sacerdotesasti khuyapt’ayasistaspawa t’ukha kankañasanxa, jupa kikparakiw taqi casta yant’anaka jiwasjama t’aqhisiwayi, ukampis jan juchar purisa” sasa (Hebreos 4:15; 5:8). Khitinakatix Jesusamp chika apnaqapkani ukanakasa, t’aqhisïwinakanwa sarnaqawayapxaraki. Juchararäkasinsa sum sarnaqapxäna ukatsti taqi kuna usuñanakansa t’aqhisiwayapxarakiwa. Ukhamasti, amuyapxaniwa jaqinakan jan walt’äwinakapsa, t’aqhisiñanakapsa.
¿KUNSA DIOSAN APNAQÄWIPAX LURANI?
11 Jesusaxa, arkirinakaparu mayisiñ yatichasaxa, janiwa, Diosan Apnaqäwipax jutpan sasaki yatichkänti; jan ukasti Jehová Diosan munañapaxa luraspan “alaxpachansa ukhamaraki aka uraqinsa” sasaw yaticharakïna. Alaxpachanxa, kawkintï Diosax utjaski ukanxa, angelanakaxa Diosan munañapxa phuqasipkapunïnwa. Ukampisa, kunjamtï 3 jaljan yatiqktanxa, mä ñanqha angelaw Diosan munañap jan lurañ munxataynati, ukat Adanampi Evampirusa jucharuw puriyatayna. Biblianxa kamspachas uka Satanás sutin ñanqha angelatxa, ukxa 10 jaljanwa juk’amp yatiqarakiñäni. Satanasampi ukat jupar arkiri ñanqha angelanakampixa mä juk’a tiempokiw alaxpachankapxäna, Diosax janïraw jaquqankänti. Ukhamasti, Jesusax aka Uraqinkäna ukhaxa, alaxpachanxa janiw taqinix Diosan munañapxa lurapkänti. Ukampisa, Diosan Apnaqäwipan Jesusax apnaqañ qalltxañapäna ukhaxa janiw ukhamäxañapäkänti, Jesucristoxa Supayampiw nuwasiñapäna (Apocalipsis 12:7-9).
12 Kunas pasañapäna uka tuqitwa akïr profeciax akham qhanañchistu: “Mä jach’a aru alaxpachat ist’ta akham siri: ‘Purinxiwa Diosasan qhispiyasiñapaxa, munañanïñapasa, jupan apnaqañapasa, Jesucristona munañapampi apnaqañapasa. Jilanakasaru k’arintasa juchañchirïki [uka Supayasti] ukatxa jaqsutäxiwa, jupasti uruy arumarakiwa, jilanakasarux Dios nayraqatan juchañchäna’” sasa (Apocalipsis 12:10). Aka profecianxa pä phuqasïwit parlasi ¿uk amuytati? Nayraqatxa Jesucristow Diosan Apnaqäwipan apnaqañ qallti. Ukxarusti, Supayaruw alaxpachata aka Uraqir jaquqasini.
13 Uka qillqatanakaxa phuqasxiwa, ¿ukat kunanakas pasäna? Alaxpach tuqitxa akham siwa: “Alaxpachanakasti ukan utjirinakasa kusisipxam” sasa (Apocalipsis 12:12). Ukhamaxa, Supayasa saxranakasa alaxpachat jaquqanitapxänwa, ukatxa suma angelanakaxa jan Jehová Diosat saraqasaw jupanakkamas sum apasipxi, ukatwa uka angelanakaxa wal kusisipxäna. Ukhamaxa, Diosan munañapaxa alaxpachan lurasxiwa.
14 ¿Uraqinxa kunas pasarakitayna? “¡Wali llakisiñarakiw uraqin ukhamarak qutan utjirinakatakixa! Supayasti jumanakan ukaruw wali colerat juti, tiempopan juk’akïtapa yatisina” sasaw Bibliax qhanañchi (Apocalipsis 12:12). Supayaxa alaxpachat jaquqanita, juk’a tiemponiki, ukhamaw uñjasi, ukatwa wali phiñasitaxa. Ukham wal colerasitapatwa aka Uraqin kunaymani jan walt’äwinak utjayi. 9 jaljanwa juk’ampi uka jan walt’äwinakatxa yatxataskarakiñäni. Ukampisa, mä jiskt’aw utji: ¿Diosan Apnaqäwipaxa kunjamsa aka Uraqinxa Diosan munañap lurayani?
15 Jichhasti, kawkïrïnas Diosan amtapaxa aka Uraqitakixa uk amtañäni. Kunjamtï 3 jaljan yatiqktanxa, aka Uraqi kusipachaptayañwa ukat aski jan jiwir jaqinakampi phuqantayañwa Jehová Diosax munäna, ukwa Edén huerta lurasaxa uñacht’ayistu. Adanampi Evampiruwa Supayax juchachasiyatayna, ukatwa Diosan munañapaxa aka Uraqitakixa ukürunakpacha jan phuqaskänti. Jehová Diosax aka Uraqitaki amtapxa janiw armkiti, “aski jaqinakax uraq katuqapxani, wiñayatakiw ukan jakapxarakini” uka arunakan phuqasiñapwa muni (Salmo 37:29). ¿Kunjamsa Diosan Apnaqäwipax uk lurani?
16 Daniel 2:44 profecía qillqatanxa akham siwa: “Uka reyinakan apnaqañapkamasti, alaxpachankiri Diosax mä yaqha reino sayt’ayarakini, uka reinosti janipuniw tukjatäkaniti ni apnaqatäkarakinisa yaqha markanakampixa, jan ukasti jupaw taqi yaqha reinonakarux tukjani, wiñayan wiñayapaw uka reinox utjarakini” sasa. ¿Kamsistusa Diosan Apnaqäwipat aka profeciaxa?
17 Aka tuqinakatwa parli: nayrïrixa, “uka reyinakan apnaqañapkamasti, alaxpachankiri Diosax mä yaqha reino sayt’ayarakini” siwa, mä arunxa, yaqha apnaqirinak utjkani ukhaw uka Apnaqäwixa utt’ayatäni siwa. Payïristi, wiñayatakiw uka Apnaqäwix utjani sarakiwa. Uka Apnaqäwixa janipuniw tukjatäkaniti ni yaqhampis apnaqatäkarakiniti. Kimsïristi, Diosan Apnaqäwipampi akapach apnaqäwinakampiw mä nuwasïwix utjani siwa, ukat atipirixa Diosan Apnaqäwipäniw sarakiwa. Ukhamasti, Diosan apnaqäwipakiw jaqinakar apnaqxani, ukham suma apnaqirixa janipuniw utjkänti ni utjkanisa.
18 Diosan Apnaqäwipampi ukat akapach apnaqäwinakampi nuwasïwi tuqitxa Bibliaw sum yatiyistu. Amuyt’añäni, aka ñanqhapach tukusïwi urunakanxa, saxranakaw akapach “taqi reyinakaru” sallqjañataki k’arinak apnaqapxani siwa. ¿Kuna amtampis uk lurapxani? Taqi apnaqirinakaru “tantachañataki taqi ch’aman Diosan jach’a urupana jupampi nuwasiñataki[w]” siwa. Ukhamasti “Armagedón satäkis uka chiqaruw” tantachatäpxani (Apocalipsis 16:14, 16). Kunjamtï aka pä jisk’a t’aqanakan siskixa, akapach apnaqäwinakaxa Diosan Apnaqäwipampi nuwasiñatakiwa tantachatäni, uka jach’a ch’axwäwixa Armagedón satäwa.
19 ¿Kunsa Armagedón ch’axwäwimpixa Diosan Apnaqäwipax lurani? Aka Uraqitaki Jehová Diosan munañapata amtaskakiñäni: kusipachaptayaña ukat jupar yupaychir suma jaqinakamp phuqantayañwa munäna. ¿Kunatsa Diosan munañapaxa jichhürunakan jan luraski? Kunattix juchachararätanwa, ukatwa usunttansa jiwaraktansa. Ukampisa, kunjamtï 5 jaljan yatiqktanxa, wiñay jakañ katuqañasatakiwa Jesusax jiwatayna. Apóstol Juanan arunakapxa amtaskpachätawa: “Diosax akapachar wal munatap laykuw mä sapa Yuqapar khitani, taqi khitinakatix jupar iyawsapki ukanakax jan chhaqañapataki, jan ukasti wiñay jakañanïñapataki” (Juan 3:16).
20 Ukatsti, jan wal sarnaqir jaqinakaw utjaraki. K’arisipxi, jaqi masiparus sallqjapxi, q’añu sarnaqäwinakan sarnaqapxi ukhamawa. Diosan munañapsa janiw lurañ munapkiti. Ukham jan wal sarnaqirinakaxa Armagedón sat Diosan nuwasïwipan jiwarayatäpxaniwa (Salmo 37:10). ¿Kunatsa Diosan munañapax jan phuqaskarakpacha? Kunattixa, akapacha apnaqirinakaxa janiw suma lurañaru jaqinakarux wiytapkiti. Waljaniw jan suma apnaqirïpkiti, yaqhanakasti jan sintt’asirinaka, qullq chhaqtayirinaka ukhamawa. Bibliax chiqpunwa akham saski: ‘Jaqinakax ch’amapampix masinakaparu jan walinak lurapxi’ sasa (Eclesiastés 8:9).
21 Ukatxa, Armagedón pasatatsti, jaqinakaxa mä sapa apnaqirinikïxapxaniwa, ukasti Diosan Apnaqäwipawa. Uka Apnaqäwixa Diosan munañapwa lurayani ukatxa wali suma bendicionanakwa apanini. Satanasarusa ñanqha angelanakarusa jan mayampitakiw tukjani (Apocalipsis 20:1-3). Jehová Diosar taqi chuyma yupaychir jaqinakaxa jan usuntasaw sarnaqasipxani, janiw jiwxapxaniti jan ukasti wiñayatakiwa jakasipxani, ukatakiwa Jesusax jakañap luqtasïna (Apocalipsis 22:1-3). Ukatsti, aka Uraqxa kusipacharuwa tukuyani. Ukhamatwa uka Apnaqäwipaxa Diosan munañapxa aka Uraqin lurayani, ukatxa Diosan sutipasa jach’añchatarakïniwa. ¿Ukax kamsañs munpacha? Diosan Apnaqäwipa utjatapatxa, taqi jaqinakawa Jehová Diosan sutipxa wal respetapxani, jach’añchapxarakini, ukwa uka arunakax sañ muni.
¿UKA APNAQÄWIXA KUNAPACHASA AKA URAQXAR APNAQAÑ QALLTANI?
22 Kunapachatix Jesusax arkirinakaparu “apnaqäwimax jutpan” sasaw mayisipxäta siskäna ukhaxa, uka apnaqäwix janïraw jutkänti. ¿Jesusax alaxpacharu makatxäna ukhat jutpachäna? Janiwa, kunapachatix Jesusax jaktayataxäna ukat aksaruxa Salmo 110:1 uka profeciawa phuqasiñapa sasaw Pablosa Pedrosa sapxatayna, ukanxa akham siwa: “[Jehová] Tatitux Reyixarux sänwa: ‘Kupixaxar qunt’asim, timanakamar [jan ukax uñisirinakamar] takxatayañaxkama’ sasa” (Hechos 2:32-34; Hebreos 10:12, 13). Ukhamasti, Jesucristoxa mä qhawqha tiempo suyañapänwa.
23 ¿Qhawqha tiempos suyañapänxa? 1914 marakamaw Jesucristox Apnaqañapataki suyani sasaw Bibliat taqi chuyma yatiqirinakaxa, 1800 maranakanxa sapxatayna. (Uka 1914 mara tuqit sum yatxatañatakixa, juk’ampi yatxatañataki siski ukwa uñxatäta.) Uka cristianonakaxa chiqpunwa sasipkatayna, kunattix uka 1914 maranxa Uraqpachana jach’a luräwinakaw phuqasxi. Bibliankiri profecianakan phuqasïwipaxa ukwa qhanañcharakistu, 1914 uka maranxa Jehová Diosawa Jesucristorux Apnaqirit utt’ayäna, ukatsti alaxpachana apnaqañwa qallti. Satanasaxa ‘tiempopa juk’akïtapwa yatisi’, uka urunakanwa jakasktanxa (Apocalipsis 12:12; Salmo 110:2). Ukhamasti, Diosan Apnaqäwipaxa niyaw Diosan munañapxa aka Uraqin lurayani saraksnawa. ¿Jumatakix janit suma yatiyäwïki? ¿Chiqäpachaw sasmati? Jutïr jaljanxa, kunsa Bibliaxa chiqpachapuni uka tuqinakat yatichi ukanakwa uñjañäni.
KUNSA BIBLIAX YATICHI
- Diosan Apnaqäwipaxa alaxpachankir mä gobiernowa. Apnaqiripasti Jesucristowa, jaqinak taypita 144.000 ajllitanakawa jupamp chika apnaqapxarakini (Apocalipsis 14:1, 4).
- 1914 maranwa Jesucristoxa Apnaqañ qalltawayi, ukatsti Satanasax alaxpachata aka Uraqiru jaquqanitawa uñjasiwayi (Apocalipsis 12:9).
- Diosan Apnaqäwipaxa niyaw akapach taqi apnaqäwinakaruxa t’unjani ukatsti aka Uraqxa kusipachaptayaniwa (Apocalipsis 16:14, 16).
Yatichäwin jiskt’anakapa
1. ¿Kuna wali uñt’at mayisïwitsa yatxatañänixa?
2. Kuna kimsa tuqitsa Jesusaxa arkirinakaparu mayisiñ yatichäna, uk arst’ma.
3. ¿Diosan Apnaqäwipatxa kunanakas yatiñasa?
4. ¿Kunas Diosan Apnaqäwipaxa, ukat khitis Apnaqiripaxa?
5. ¿Diosan Apnaqäwipaxa kawkitsa apnaqani, ukat kunxarusa apnaqani?
6, 7. ¿Kunatsa Jesusjama yaqha apnaqirix jan utjkaspa?
8. ¿Khitinakasa Jesusampi chika apnaqapxani?
9. ¿Qhawqhanisa Jesusamp chika apnaqapxani, ukat kuna tiempotpachsa Diosax uka apnaqirinakaruxa ajllitayna?
10. Jesusampi 144.000 ajllitanakampiwa jaqinakaru apnaqapxani, ¿Diosan uka amtäwipaxa kunjamsa munasiñap uñachayistu?
11. ¿Kunatsa Jesusaxa arkirinakaparux Diosan munañapax alaxpachan luraspan sas mayisiñxa yatichänxa?
12. ¿Kuna pä phuqasïwitsa Apocalipsis 12:10 jisk’a t’aqan qillqataxa?
13. ¿Supayax alaxpachat jaquqanitäkän ukhaxa kunas pasatayna?
14. ¿Kunas pasatayna Supayax aka Uraqiru jaquqanitäkän ukhaxa?
15. ¿Kunas Diosan Amtapaxa aka Uraqitakixa?
16, 17. ¿Kamsistusa Daniel 2:44 profeciaxa Diosan Apnaqäwipatxa?
18. ¿Akapach apnaqäwinakampi Diosan Apnaqäwipampi ch’axwäsipki uka nuwasïwixa kamsatasa?
19, 20. ¿Kunatsa Diosan munañapaxa aka Uraqinxa jan phuqaski?
21. ¿Kunjamsa Apnaqäwipax Diosan munañapa aka Uraqin lurayani?
22. Janiw Diosan Apnaqäwipax jutkänti kunapachatix Jesucristox aka Uraqinkkäna ukhaxa, jiwatata jaktayatakäna ukhasa, ¿kunatsa ukhamaw sisnaxa?
23. 1) ¿Kunapachasa Jesusax apnaqañ qallti? 2) ¿Kuna tuqitsa jutïr jaljanxa yatxataskañänixa?
Jukʼamp yatiñataki
Jan kun mayisakiw Bibliat yatichapjjerisma
¿Kunatsa Bibliat yatjjatañama?
Bibliajj walja jaqenakan jisktʼanakaparuw qhanañchawayi, ¿jumajj ukanak yatiñ munarakismati?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn